section_heading: Kourouma, političar
paragraph_text: Ahmadou Kourouma nije bio neophodna figura u politici svoje zemlje, no njegovo djelo i postupci bili su uvelike potaknuti političkim događanjima. Književnikov politički angažman započeo je u ranoj dobi kada je sudjelovao u studentskom prosvjedu za nezavisnost u Maliju nakon čega se pridružuje vojnim redovima u Indokini. Na ovu odluku ponajviše je utjecao Bernard Dadié, najpoznatiji pisac u zemlji u tom periodu, koji mu je savjetovao da se vojno osposobi za antikolonijalistički rat kojeg je smatrao neminovnim. Kourouma se vraća u rodnu zemlju tek 1960. no odbivši podršku vlasti završava u zatvoru na nekoliko tjedana. Nakon izlaska iz zatvora provodi naredna tri desetljeća u egzilu gdje i piše svoje romane. Međutim, vrativši se u rodnu zemlju zatiče napetu situaciju koja 2002. eskalira u građanski rat. Kourouma se zalaže za prihvaćanje različitosti te mir u zemlji. U narednih nekoliko mjeseci, Kourouma je česta meta medijskih napada koji ga prikazuju kao simpatizera pobunjenika sa sjevera zemlje, no Kourouma se učlanjuje u grupe kojima želi istaknuti svoj pacifistički nazor. Njegov odgovor na provokacije i krizu u zemlji je roman Kada odbijamo kažemo ne koji izlazi postumno. Njegov politički nazor vidljiv je i u drugim romanima, pa je tako roman Sunca nezavisnosti bio prvi roman u kojem je Kourouma isticao moralnu odgovornost Afrike po pitanju vlastite nesreće. Pisac ovdje daje kritičan prikaz vladajućih struktura u periodu nakon dekolonizacije zemlje. U romanu Monnè, uvrede i prkos nadograđuje kritiku kolonizacije te prikazuje interkulturalne sukobe u Africi, dok u romanu U iščekivanju glasova divljih životinja osuđuje afričke diktatore. Između ostalih državnih poglavara, u ovom romanu lako možemo prepoznati vođu države Togo Gnassingbé Eyadema. Alah nije obvezan nastavlja se na tematiku plemenskih sukoba u Africi te opisuje djecu vojnike. U svojem posljednjem romanu ponovno unosi lik djeteta vojnika koji se vraća u Obalu Bjelokosti te proživljava ratnu situaciju. Nažalost, pisac umire prije nego što je mogao dovršiti knjigu i svjedočiti završetku sukoba u svojoj zemlji.